A sa soziedade s'Unione

                    1.
A sa Soziedade S'Unione
In Ossi organizada,
Cun bella prospetiva incaminada
Digna de progredire;
Gasi, prospera pottat resistire
Senza tenner divariu;
Occurrende su terzu anniversariu
A cumprire iminente,
Cust'umile, puliticu presente
Li cherzo cunsagrare;
Cun su cale, li cherzo ispiegare
Sos prinzipios mios.
Beru chi sun prinzipios male 'ios,
Poveros de sustanzia,
Chi dare non lis poden importanzia
Sende chi no bi nd'hada.
Solamente, mancari male nada,
Naro sa veridade.
Pro custu, enduca', cara Soziedade,
Prestami attenzione.

                    2.
E ite cheret narrer Unione?
Amore e fratellanzia...
Cheret narrer in dogni circustanzia
A nos prestare agiudu:
Si calcunu mancherat de saludu,
Lu devimus succurrer;
Tottu semus in s'obbligu de accurrer
A li dare sa manu.
O siat Calvinista o Luteranu,
Turcu puru o Ebreu,
Semu fizzos de su matessi Deu,
Pro chie cunsiderat.
Si calchi diferenzia bi happerat
B'est in s'onestade:
In sa cale 'e divessa calidade
Semus pro disaùra.
Ma in faccia 'e sa mama natura
Semus tottu uguales,
Tottu semus caducos e mortales,
Nisciunu est diferente.

                    3.
Pro chi corpat a tottu ugualmente
Sa Dea maladitta,
Sa chi deviat esser beneditta
Pro sa pius perfetta!
Sa chi faghet giustissia 'eretta.
Non nd'hat mai esentadu,
O poveros o ricos, de ogn'istadu,
Incontrare la temus!
Cherzo narrer chi tottu uguales semus
Non bi hat diferenzia;
Né devimus usare preferenzia
In nisciuna manera.
A bortas, unu ch'est de alta isfera
Lu priviliegiamus!...
Invece si unu poveru incontramus
Su diversu faghimus,
In giambu de l'assister, l'ispuciamus,
Cun cinica indencenzia!
E daghi usamus custa preferenzia,
U' est s'uguaglianza?
E u' est sa perfetta fratellanza
De sa Soziedade?

                    4.
Caros sozios mios osservade
Chi cussu est un'isbagliu.
Anzis, si unu mancat de tribagliu
(S'est unu bisonzosu),
A tales chi non vivat oziosu
In modu pagu amabile,
Hamus s'obbligu, tottu, inviolabile
De ndeli procurare.
Ca s'ornine occupadu a trabagliare
Pensat sempre a su bonu.
Ponzende su trabagliu in abbandonu,
Sighende a faghe' feria,
Ecco s'omine in mesu a sa miseria,
Avvilidu e afflittu...
E dae sa miseria a su dilittu
B'hat unu passu ebbìa!
Ecco, custa est s'infame maladia,
Guasi immediabile.
Ecco su veru abissu interminabile:
Ecco s'infame porta,
Inu'enit a ruer calchi orta
Sa trista umanidade.

                    5.
Pro custu, tue, cara Soziedade,
Si mi das udienzia
Deves haer pro puntu 'e partenzia
«Trabagliu e Istrussione»:
Cust'emblema presento a s'Unione,
Dignu de cuntemplare.
Preghendeli de coro a inculcare
«Istudiu e Trabagliu».
E si faghet gasie, senza abbagliu,
Su Progressu est seguru.
E s'had a presentare a su venturu
Circundada de gloria.
Li prego a s'imprimire in sa memoria
Custa riflessione:
Populu chi no hat istrussione
Est Populu ruìnu!
Pro cussu, nessi a notte, unu tantinu
Est bona sa lettura.
Beru chi s'operaia zuventude,
Avvezza a trabagliare,
Pro legger non est bellu abbandonare
Sas fadigas diurnas.
Ma sas oras de feria notturnas,
Perdidas ispassende,
Est mezus si si passana imparende
A iscrier e legger.
Unu podet a s'atteru curregger,
Bastu chi lu fattemus.

                    6.
Non bos naro chi tottu diventemus
Tantos laureados.
Ma semus de pius abilitados
S'hamus su nezessariu.
Calcunu chi nos narat su contrariu
Zertu nos cheret male.
Sa vera istruzione naturale
Est sa libera fide.
Leggide dogni cosa e dizidide:
Seberade su bonu.
Dognunu si connoscat ch'est padronu
De crer su chi li paret.
Rispetende su simile chi naret
Tottu su ch'hat in coro!
Custu est su tantu amabile tesoro
Chi s'ingannu occultesit;
Su chi su Nazarenu issutterresit
Pro lu ogare a lughe.
Pro cussu l'appichesit a sa Rughe
S'Ebreu sazerdoziu:
Pro narrer a lassare su negoziu
In sas cosas de Deu,
Pro inculcare a su Populu Ebreu
«Libera Opinione».
Senza nd'haer niuna cumpassione,
L'hat che vile appiccadu!

                    7.
E Mazzini? Pro haer inculcadu
Liberu pensamentu,
Connoschides sa paga chi nd'hat tentu?
Totta vida in esiliu!
Sempre su diabolicu conciliu
Su veru hat persighidu!
Cust'ispezia de fruttu proibidu
L'han sempre incadenadu!
Pro chi, si enit liberu lassadu
Adiu privilegiu!
Non si tiat pius tenner a dilegiu
Su liberu pensare!
Custas massimas prego a inculcare
In dogni occasione.
Cara Soziedade S'Unione,
Ecco ch'happo cumpridu:
Si pro pagu disturbu t'happo attidu
Prego a mi cumpatire.
T'auguro chi pottas progredire
Cun custa prospettiva.
Termino cun su daredi un'evviva!
E so, s'est chi nde ses agradessida,
Migheli, pro su bene, tou pro vida.